འབྲི་ཆུ་ཕན་ཚུན་ས་མཚམས་ཕྱེ་བ་དེར་བརྩིས་ནས་ཕལ་ཆེར་ཕྱི་ལོ་༡༩༥༠ལོའི་ལོ་འགོ་དཔྱིད་སྨད་དམ།དབྱར་སྟོད་ཙམ་ལ་ཐོག་མར་ལྡན་ཁོག་ལ་རྙོག་དྲ་བྱུང་ཡོད།དེ་སྐོར་ཞིབ་ཕྲ་ཤོད་དགོས་མི་འདུགལོ་དེའི་སྟོན་མཚམས་སུ་ངས་བོད་ཀྱི་ཆབ་སྲིད་ཀྱི་འགན་ཁུར་བླངས་པ་ཡིན།དེ་དུས་མདོ་སྤྱི་ངོ་ལས་རྒྱ་དམར་ལག་ཏུ་ཚུད་ཚར་ཞིང༌།གང་ལྟར་རྒྱ་དམར་དང་མཉམ་དུ་སྐད་ཆ་བཤད་ནས་ཐབས་ཤེས་བྱ་རྒྱུ་ལས་གཞན་གྱི་ཐབས་ཤེས་ལྷག་མེད།སྐད་ཆ་ཤོད་དགོས་ན་ཕར་ཕྱོགས་ལ་བསམ་བློ་གཏོང་ས་ཞིག་དགོས་པ་ཡིན།དེ་ལྟར་མེད་ན་སྐད་ཆ་ཤོད་ཐབས་རྩ་བ་ནས་མེད།ཕལ་ཆེར་ངོས་རང་གྲོ་མོར་མ་ཐོན་གོང་ལ་ལྷ་ས་ནས་བོད་རྒྱ་གྲོས་མོལ་བྱེད་རྒྱུའི་སྐུ་ཚབ་ཏུ་སྣེ་མགྲོན་ཐུབ་བསྟན་ལེགས་སྨོན་དང༌།བསམ་ཕོ་སྲས་བསྟན་འཛིན་དོན་གྲུབ་བཏང་བ་དང༌།གྲོ་མོར་འབྱོར་རྗེས་ཛ་སག་ཁེ་སྨད་བསོད་ནམས་དབང་འདུས་དང༌།མཁན་དྲུང་ལྷའུ་རྟ་ར་ཐུབ་བསྟན་བསྟན་དར་གཉིས་བཏང་བ་ཡིན།ང་ཕོད་སྐབས་དེར་པེ་ཅིང་ལ་སླེབས་ཚར་ཡོད།དེ་འདྲ་བྱས་ཏེ་བོད་རྒྱའི་དབར་ཐོག་མར་གྲོས་མོལ་བྱས་པ་རེད།ང་རང་ཚོར་རང་དབང་ཡོད་པའི་ཐོག་ནས་འདོད་པ་ཁེངས་པའི་གྲོས་མོལ་ཞིག་བྱེད་ཐུབ་མེད་ཀྱང༌།གནས་ཚུལ་སྡུག་ཤོས་ཤིག་གི་འོག་ནས་སྔོན་ལ་ཁེ་ཕན་གང་ལོན་གྱི་བསམ་བློ་བཏང་ནས་ཐབས་ཤེས་བྱས་ཏེ་གྲོས་མཐུན་ཡིག་ཆ་བཞག་པ་རེད།གྲོས་མཐུན་ལ་མིང་རྟགས་འགོད་སྐབས་ང་གྲོ་མོར་བསྡད་ཡོད།ང་ཚོ་མཐའ་གཅིག་ཏུ་འཐབ་རྩོད་བྱ་རྒྱུའི་ལམ་ལ་ཕྱིན་པ་ཡིན་ན།ང་གྲོ་མོ་ནས་རྒྱ་གར་ལ་ཐོན་ཆོག་བྱས་ཏེ་བསྡད་ཡོད།ང་ཚོ་འདོད་པ་ཁེངས་པའི་གྲོས་མོལ་ཞིག་བྱུང་མེད་ཀྱང༌།མེས་འཚིག་མེར་གཏུགས་ཀྱི་ཐབས་ཤེས་འདི་ལས་ལེགས་པ་ཞིག་མེད་པའི་གནས་ཚུལ་འོག་གྲོ་མོ་ནས་ལྷ་སར་ཕྱིར་ལོག་བྱས་པ་ཡིན།